
P R E S U D A

[bookmark: _Hlk223076051]	Visoki prekršajni sud Republike Hrvatske u vijeću sastavljenom od sutkinja Ivanke Mašić kao predsjednice vijeća te Anđe Ćorluka i Mirjane Medić kao članica vijeća, uz sudjelovanje sudskog savjetnika Ivice Ožbolta kao zapisničara, u prekršajnom postupku protiv okrivljenog Borisa Jelića, zbog prekršaja iz članka 24. Zakona o zaštiti od nasilja u obitelji („Narodne novine“ broj 70/17., 126/19., 84/21. i 114/22.), odlučujući o žalbi ovlaštenog tužitelja Ministarstva unutarnjih poslova, Policijske uprave šibensko-kninske, Policijske postaje Šibenik s ispostavom Primošten, podnesenoj protiv presude Općinskog suda u Šibeniku, broj: Pp-3410/2023-17 od 8. svibnja 2026., u sjednici vijeća održanoj 17. rujna 2026.,

p r e s u d i o   j e
	
Odbija se kao neosnovana žalba ovlaštenog tužitelja Ministarstva unutarnjih poslova, Policijske uprave šibensko-kninske, Policijske postaje Šibenik s ispostavom Primošten i potvrđuje se prvostupanjska presuda.

Obrazloženje
 
1. Pobijanom presudom Općinskog suda u Šibeniku, broj: Pp-3410/2023-17 od 8. svibnja 2026., temeljem članka 182. točka 1. Prekršajnog zakona („Narodne novine“ broj 107/07., 39/13., 157/13., 110/15., 70/17., 118/18. i 114/22.), okrivljeni Boris Jelić je oslobođen od optužbe zbog počinjenja prekršaja iz članka 24. Zakona o zaštiti od nasilja u obitelji, činjenično opisanog u izreci pobijane presude, s obrazloženjem prvostupanjskog suda da djelo koje se okrivljeniku stavlja na teret po zakonu nije prekršaj pošto u samom opisu djela stoji da je okrivljenik zatečen 30. studenog 2023., a budući da je mjera pravno istekla još 4. studenog 2023, njegovo ponašanje na taj dan po zakonu uopće ne može biti prekršaj kršenja mjere jer nedostaje zakonsko obilježje prekršaja te ga oslobodio plaćanja paušalnih sudskih troškova.

2. Protiv te presude ovlašteni tužitelj je pravodobno podnio žalbu zbog pogrešno i nepotpuno utvrđenog činjeničnog stanja. Tužitelj se u žalbi poziva na uputu Visokog prekršajnog suda Republike Hrvatske Broj: 2-Su-832/16 od 12. prosinca 2016. koju tumači na način da se zaštitne mjere izrečene presudom suda izvršavaju nakon što odluka kojom je izrečena zaštitna mjera postane pravomoćna i izvršna i navodi kako je sukladno tome navedenu zaštitnu mjeru unio u informacijski sustav Ministarstva unutarnjih poslova i istu počeo primjenjivati od dana 5. listopada 2023. kao dana izvršnosti odluke u trajanju od 3 mjeseca. Predlaže da se pobijana presuda ukine i predmet vrati prvostupanjskom sudu na ponovno odlučivanje.

3. Žalba nije osnovana. 

4. Ovaj sud, sukladno odredbi članka 202. stavka 1. Prekršajnog zakona ispitivao je pobijanu presudu u onom dijelu u kojem se pobija žalbom i to iz osnova i razloga koje žalitelj navodi, a po službenoj dužnosti je ispitao jesu li počinjene bitne povrede odredaba prekršajnog postupka iz članka 195. stavka 1. točke 6., 7., 9. i 10. navedenog Zakona, jesu li na štetu okrivljenika povrijeđene odredbe prekršajnog materijalnog prava i je li u postupku nastupila zastara prekršajnog progona te je utvrdio da je prvostupanjski sud pravilno okrivljenika oslobodio optužbe u smislu članka 182. točka 1. Prekršajnog zakona jer djelo za koje se okrivljenik optužuje po propisu nije prekršaj, ali je dao pogrešne razloge za svoje utvrđenje.

5. Prvostupanjski sud u točki 4. obrazloženja presude pogrešno navodi kako prema Zakonu o zaštiti od nasilja u obitelji zaštitne mjere počinju teći od dana pravomoćnosti presude, što bi u konkretnom slučaju bio 4. kolovoza 2023., od kojeg je datuma započelo računanje izrečene zaštitne mjere u trajanju od 3 mjeseca pa je njezin zakonski rok istekao 4. studenog 2023. i ističe kako je tužitelj u optužnom aktu pogrešno računao tijek zaštitne mjere od dana izvršnosti presude 5. listopada 2023. jer takvo računanje nema uporišta u zakonu pa je zaštitna mjera zabrane približavanja, uznemiravanja ili uhođenja žrtve nasilja u obitelji pravno prestala postojati prije kritičnog događaja 30. studenog 2023.

6. Okrivljeniku se optužbom stavlja na teret da je počinio prekršaj iz članka 24. Zakona o zaštiti od nasilja u obitelji, kojom zakonskom odredbom se sankcionira počinitelj nasilja koji ne postupa u skladu s izrečenom zaštitnom mjerom. 

7. Prvostupanjskom sudu i ovlaštenom tužitelju se napominje da se sve prekršajne sankcije i mjere izrečene odlukom suda (odnosno odlukom tijela državne uprave koje vodi prekršajni postupak) izvršavaju tek nakon pravomoćnosti istih. Međutim, pravilo da se izrečene zaštitne mjere izvršavaju nakon pravomoćnosti ne podrazumijeva da u času pravomoćnosti presude počinje teći njihovo izvršavanje, već da su se stekli zakonski uvjeti da se pristupi postupku njihova izvršavanja. Pravomoćnost presude je dakle samo jedan od preduvjeta za izvršavanje zaštitne mjere, a stvar je postupka njezina izvršavanja kada će početi teći izvršenje pravomoćno izrečene zaštitne mjere. Kada sud nije sam nadležan izvršavati odluku, dostavlja je za to nadležnom tijelu nakon što je ista postala izvršna. Tijelo nadležno za izvršavanje mjere tada prema svojim pravilima započinje postupak izvršavanja i određuje kada je započelo njezino izvršavanje (jedina iznimka od tog pravila koju propisuje Prekršajni zakon je ona iz članka 58. stavak 2. navedenog Zakona koja se odnosi na zaštitnu mjeru zabrane upravljanja motornim vozilom).

8. Pravilnik o načinu provedbe zaštitnih mjera zabrane približavanja, uznemiravanja ili uhođenja žrtve nasilja u obitelji te mjere udaljenja iz zajedničkog kućanstva („Narodne novine“ broj 28/19.), u članku 8. stavak 1. propisuje da će radi provedbe izrečene zaštitne mjere voditelj mjere u službene prostorije policije, bez odgode, pozvati počinitelja te ga, na jasan način, upoznati sa zaštitnom mjerom koja mu je izrečena, kao i sa svim obvezama i dužnostima koje proizlaze iz sudske odluke kojom je ta mjera izrečena, uz upozorenje da kršenje izrečene zaštitne mjere podliježe kažnjivoj odgovornosti.

9. Sud nadležan za izvršenje prekršajnopravne sankcije pisani primjerak odluke s potvrdom njezine pravomoćnosti i izvršnosti dostavlja nadležnoj policijskoj postaji sa zahtjevom da provede postupak izvršavanja zaštitne mjere. Policijska postaja tada poduzima potrebne mjere za to i određuje početak izvršavanja zaštitne mjere sukladno Pravilniku o načinu provedbe zaštitnih mjera zabrane približavanja, uznemiravanja ili uhođenja žrtve nasilja u obitelji te mjere udaljenja iz zajedničkog kućanstva i o tome obavještava sud. Kad će se zaštitna mjera početi izvršavati stvar je postupka izvršavanja, ali je stoga nužno u činjeničnom opisu za prekršaj nepostupanja po izrečenoj mjeri navesti razdoblje u kojem je ona na snazi.

9.1. Upravo je takav slučaj u ovom predmetu jer zabrana nije počela teći od dana pravomoćnosti ili izvršnosti presude kojom je zaštitna mjera izrečena, već je trebala početi teći od dana uručenja obavijesti o mjeri od strane policije osobi kojoj je izrečena zaštitna mjera. Dakle, ovlašteni tužitelj je obavijest o početku provođenja navedene zabrane trebao osobno uručiti okrivljeniku i u činjeničnom opisu sadržanom u optužnom prijedlogu pravilno navesti dan kada je obavijest o početku provođenja navedene zabrane okrivljeniku osobno uručena od kada mu teče opisana mjera u trajanju od 3 mjeseca.

9.2. Na taj način bi period trajanja zabrane bio pravilno i dostatno opisan i bilo bi vidljivo vrijeme kada je zabrana na snazi, a svi bitni elementi prekršaja bili bi sadržani unutar objektivnog identiteta optužbe u činjeničnom opisu optužnog prijedloga ovlaštenog tužitelja.

10. Stoga je prvostupanjski sud trebao okrivljenika osloboditi optužbe iz razloga navedenih u odluci ovog suda, nalazeći da ponašanje okrivljenika kako je opisano u činjeničnom opisu djela ne ispunjava zakonsko biće prekršaja iz članka 24. Zakona o zaštiti od nasilja u obitelji.

11. Imajući sve navedeno u vidu, odlučeno je temeljem članka 205. Prekršajnog zakona kao u izreci ove presude.
                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                          
Zagreb, 17. rujna 2026.


Zapisničar:							Predsjednica vijeća:

Ivica Ožbolt, v.r.					           Ivanka Mašić, v.r.


Presuda se dostavlja Općinskom sudu u Šibeniku u 5 ovjerenih prijepisa za spis, okrivljenika, oštećenika i tužitelja.

						Za točnost otpravka – ovlašteni službenik						   Upraviteljica zajedničke sudske pisarnice

								      Edita Vrkljan

